Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Andrija Bilokapić, provincijal 098 591 330 ili e-masil: jandrija49@yahoo.com ; fra Josip Sopta, ex provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
i fra Tomislav Ćurić knjižničar
Zadar, 17. lipnja 2012.

26(126)2012.

Evanđelje Mk 4, 26-34 Manje od svega sjemenja na zemlji postane veće od svega povrća. Čitanje svetog Evanđelja po Marku U ono vrijeme: Isus govoraše mnoštvu: »Kraljevstvo je Božje kao kad čovjek baci sjeme u zemlju. Spavao on ili bdio, noću i danju sjeme klija i raste – sam ne zna kako; zemlja sama od sebe donosi plod: najprije stabljiku, onda klas i napokon puno zrnja na klasu. A čim plod dopusti, brže se on laća srpa jer eto žetve.« I govoraše: »Kako da prispodobimo kraljevstvo nebesko ili u kojoj da ga prispodobi iznesemo? Kao kad se gorušičino zrno posije u zemlju. Manje od svega sjemenja na zemlji, jednoć posijano, naraste i postane veće od svega povrća pa potjera velike grane te se pod sjenom njegovom gnijezde ptice nebeske.« Mnogim takvim prispodobama navješćivaše im Riječ, kako već mogahu slušati. Bez prispodobe im ne govoraše, a nasamo bi svojim učenicima sve razjašnjavao. Riječ Gospodnja.

Kraljevstva i vladari dolaze
i odlaze. Trajno je samo kraljevstvo Božje o kojemu nam govore čitanja današnje nedjelje. Kraljevstvo Božje nije nikakva konkurencija svjetskim vlastima. Kraljevstvo Božje će biti živo ondje gdje se ljudi otvore Božjoj volji i povjere se njegovu djelovanju.
http://www.don-ivica.net

Jedanaesta nedjelja kroz godinu (17. lipnja) Ez 17,22-24 * Ps 92,2-3.13-16 * 2 Kor 5,6-10 * Mk 4,26-34
Optimističan navještaj
Biblija, poglavito Novi zavjet, daje optimističan pogled na svijet sadašnjosti i budućnosti. Kraljevstvo Božje, a ne vražje, u sve je potpunijem nastajanju. Ono nastaje u nama i oko nas uz našu suradnju, ali i mimo naše ljudske uvjetovanosti snagom Duha Božjega nenasilno, postupno i učinkovito. Ono je obeskrijepilo Rimsko Carstvo, potom slična kraljevstva sve do urušavanja boljševičkog imperija. Srušit će i Europsku uniju i svaki svjetski poredak, ako ne bude zasnovan i djelatan u duhu istine, pravde i mira, jer to su glavne snage plodonosnih sadnica kraljevstva Božjega.
Putovanje bez stalnoga prebivališta
Služba navjestitelja evanđelja je veoma zahtjevna. Uključuje veliku požrtvovnost i spremnost na trpljenje sve do žrtvovanja vlastita života. Apostol Pavao je to itekako iskusio. Nešto od toga dao je na znanje i zajednici kršćana u grčkom gradu Korintu u Drugoj poslanici.
Ulomak koji nam je dan za razmišljanje za ovu nedjelju sadrži Pavlovo svjedočenje kako se vjernik ne može potpuno osloniti na svoje snage i sposobnosti već na vjeru i nadu u Boga. Vjernici nemaju stalnoga prebivališta u prostoru i vremenu, jer je njihova prava domovina na nebesima. Kršćani su na ovoj zemlji kao useljenici koji čeznu za trajnim, vječnim i sretnim iseljenjem.
To putovanje ne bi smjelo biti ispunjeno jadikovanjem zbog slabosti i nemoći; zbog trnja i kamenja; zbog neočekivanih udesa i kojekakvih pelina i otrova koja pružaju oni od kojih bi se to najmanje moglo očekivati. Vjerničko putovanje bi trebalo biti prožeto radosnom vjerom što im je Bog pripremio neizrecivo veće dobro nego se ono i zamisliti može. Zato je razumljivo što Pavao otvoreno izjavljuje kako bi se najradije iz ovoga svijeta iselio i naselio kod Gospodina, jer se je od obraćenja trudio da mu u svemu omili.
Vjera u snagu Božje riječi
Isus iz Nazareta se služio usporedbama pomoću kojih je osvjetljavao navještaj ostvarivanja novoga svijeta. Neke od njih je iz usmene predaje sabrao i zapisao evanđelist Marko. Ove nedjelje u liturgiji imamo dvije slične usporedbe. Riječ je o sjemenu općenito i o sitnom zrnu gorušice te o vremenu i procesu između početka klijanja do velikoga završetka - žetve.
Te usporedbe simbolično označuje tek zamjetljiv početak nastajanja kraljevstva Božjega koji vodi do njegova potpunog ostvarenja. Kraljevstvo Božje je najprije bilo prisutno u Isusu Kristu. Ono što je on u sebi imao prenosio je na ljude svoga vremena s namjerom da i oni za to oduševljavaju jedni druge kroz sva vremena.
Nebeski Otac je sebi pridržao vrijeme kada će njegovo kraljevstvo nastupiti u potpunosti. Isus je znao Očev plan i zato se nije htio služiti nasilnim rušenjem postojećih političkih ni religijskih sustava. Nije planirao ni izvodio nikakav nagli prevrat ni revoluciju, već je u postojeće sijao zdravo i plodonosno sjeme Božje riječi, tj. istinu, pravdu i mir s nepokolebljivom vjerom kako će snagom Duha Božjega to i takvo sijanje uvjetovati polagan ali nezaustavljiv proces klijanja i postupnog preoblikovanja postojećeg načina življenja u potpuniji, čovječniji i bogolikiji svijet. Od vjernika sijača Božje riječi očekuje se da u Isusu Kristu ima uzor sijanja kao i vjere u uspjeh.
Ivo Martinić

11. nedjelja kroz godinu B (Mk 4,26-34)
Popričesna meditacija
Želimo brze rezultate. Htjeli bismo odmah vidjeti plodove svojih napora. Kao da želimo odmah diplomu, ali bez dugotrajnih napora. I inače se reklamiraju proizvodi koji ne zahtijevaju puno vremena.
Nije čudo da to isto očekujemo i u našem odnosu prema Bogu. Htjeli bismo da se na brzinu riješi svaki naš problem. Teško nam je strpljivo podnositi drugoga pokraj sebe, a ne vidjeti kraj tom zahtjevu strpljivosti i neprestanog praštanja, budući da se ta osoba ne mijenja. Međutim, ni Isus nije vidio rezultate svoga rada: Činio je dobro, čudesno pomagao svima, a ipak njegovi su ga najbliži izdali, zatajili, a svijet kojemu je činio dobro vikao je “raspni ga”. Pa zar nas da drugačije čeka?
No, svaka žrtva nemoći, osamljenosti, može biti u vjeri i predanju sjeme laganoga rasta do punine ploda. U onome što čovjeku izgleda teret, u svemu tome ipak sjeme klija i raste.
Kraljevstvo je Božje kao zasijano sjeme. Bog nije odsutan, već djeluje po zakonima gorušičinog zrna koje će se razrasti u veliko stablo. Klijanje i rast tog kraljevstva možda se ostvaruje neprimjetno, no neprekidno i stvarno.
Gospodine! Na tom stablu, na zajednici Tvojih apostola kojima si tumačio svoje prispodobe, gnijezdit će se drugi koji će ih slušati, ptice nebeske Tvoga kraljevstva - mi - koji danas na apostolsku riječ vjerujemo. Molimo Te, svojom dobrotom omogući svakome od nas da se nađe na tom razgranatom stablu - privučen snagom Riječi - u Tvome kraljevstvu! Priredio: Dario Miletić

'PUT VJERE I NADE' – POTRESNO SVJEDOČANSTVO 'PREŽIVIO SAM VUKOVAR I OVČARU'
I naš samostan sv. Frane u Zadru u nedjelju 24. lipnja nakon misnog slavlja u 20,00 sati otvara vrata svjedočanstvu Božje pobjede u životu hrvatskog čovjeka.
'Put vjere i nade' je jedinstveni hrvatski vjerničko-domoljubni projekt čiji je nositelj Vilim Karlović, hrvatski časnik i vojni zapovjednik, branitelj koji je prošao hrvatska ratišta od Vukovara do Dubrovnika. Taj dobitnik visokih državnih odlikovanja autor je knjige 'Preživio sam Vukovar i Ovčaru'. Karlović je jedan od šestorice preživjelih s Ovčare, najvećeg stratišta hrvatskog naroda u Domovinskom ratu. Karlović u knjizi opisuje mučno stradanje našeg naroda u Vukovaru, koje mučenje je i sam doživio, proživljene torture na Ovčari, zarobljavanje na Veleprometu i logoru u Srijemskoj Mitrovici.
Knjiga je i zapis vapaja i molitve Bogu i Majci Božjoj kojima Karlović zahvaljuje za spas od četničkog pokolja; tri puta je čudesno spašen iz ruke krvnika. I brat Karlovića Antonijo vodi se kao nestao u Domovinskom ratu, stradao je kod Petrinje sa svega 17 godina kao drgovoljac.
Projekt je diljem Hrvatske i u hrvatskim katoličkim misijama predstavljen 60 puta. Sa suborcem i suatorom knjige Srećkom Karićem promiče punu istinu o Domovinskom ratu, raskrinkava podmetnute zablude hrvatskom narodu o obrani naše zemlje. Do sada ih je poslušalo 5000 ljudi, uz poticaje svih da nastave promicati 'Put vjere i nade'. To je govor oslobađajuće istine za Hrvatsku i naš narod. Izlaganje je prožeto duhovnom dimenzijom, s naglaskom na dokazima kako Božja prisutnost i djelovanje mogu učiniti ljudima nemoguće i potvrditi istinu 'Bogu je sve moguće'. U to se nebrojeno puta u mučeničkoj povijesti naše domovine uvjerio i hrvatski narod.
Bit će moguće i kupiti knjigu 'Preživio sam Vukovar i Ovčaru' u iznosu od 49,90 kn.

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 17. VI. 2012. XI. NKG, Adolf, Laura
Danas na misi u 10 pjevaju pjevači iz Dobrkovića župa Široki Brijeg. U 20 sati pjevaju «Mocartine” iz Zagreba
Ponedjeljak 18. VI. Marcelin, Ljubomir
Utorak 19. VI. Romuald, Rajka — pobožnosti molitve sv. Anti . Molitva Krunicom za pravdu i Mir u 19,30 i Misa u 20 h
Srijeda 20. VI. Naum Ohridski (Koncert u Katedrali—vidite plakat)
Četvrtak 21. VI. Alojzije Gonzaga
Petak 22. VI. Paulin, Ivan Fišer - Klanjanje poslije mise kod nas.
Subota 23. VI . Josip Caffasso,
Nedjelja 24. VI. 2012. XII. NKG, ROĐENJE IVANA KRSTITELJA slavlje u župi sv. Ivana Krstelja na Relji Mise su u 7, 9, 10:30 i 19 h – vidi plakat
Na Misi u 10 sati pjeva zbor iz Hercegovine a na Misi u 20 sati zbor iz Zagreba
NEDJELJNE SU MISE u 8,30 u 10 i u 20 sati
Svaki dan je misa u 7 i u 20 sati.
Služba časova (časoslov): svagdanom u sv. Misi,
Petkom klanjanje poslije mise.
Prve nedjelje u mjesecu sastanak s FSR-om sat vremena prije večernje mise.
KRUNICA svaki dan u 19,30 sati. - LIPANJSKA POBOŽNOST.

Lipanjska pobožnost u 19,30 sati
PREDSTAVLJAMO:
.'PUT VJERE I NADE' – POTRESNO SVJEDOČANSTVO 'PREŽIVIO SAM VUKOVAR I OVČARU' u nedjelju poslije mise u 20 sati

Posebno preporučamo pogledajte nedjeljna i blagdanska čitanja u PPT i PPS prezentacijama. http://www.zupavostarnica.hr/ stranica župe Srca Isusova
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)